የህብረት ሥራ ማህበራት ያሉበት ቁመና የሚጠበቅባቸውን ተልዕኮ ከማሳካት አንጻር በርካታ ውሱንነቶች እንዳሉት ተጠቆመ
ራስወርቅ ሙሉጌታአዳማ፡- የህብረት ሥራ ማህበራት ያሉበት ቁመና የሚጠበቅባቸውን ተልእኮ ከማሳካት አንጻር በርካታ ውሱንነቶች እንዳሉት የፌዴራል ህብረት ሥራ ኤጀንሲ አስታወቀ። ውስንነቶቹን ለመቅረፍ ኤጀንሲው የጀመረው የሪፎርም ሥራ ከፍተኛ አስተዋጽኦ እንደሚኖረው ገለጸ። የፌዴራል ህብረት ሥራ ኤጀንሲ ዋና ዳይሬክተር አቶ ኡስማን ሱሩር ትናንት በአዳማ በሪፎርሙ ዙሪያ በተካሄደ መድረክ ላይ እንዳስታወቁት ፣ የህብረት ሥራ ማህበራት ዋንኛውን የገጠር ልማት ኃይልና የከተማ ልማት ዘርፍን በማስተሳሰር ረገድ በርካታ ሥራዎችን እየሠሩ ይገኛል።በርካታ ዜጎችንም ከድህነት ለማውጣትና የሥራ ዕድል በመፍጠር ተጠቃሚ ለማድረግም መብቃታቸውን የጠቆሙት ዋና ዳይሬክተሩ፣ ዘርፉ ሀገሪቱ በተለያዩ ኢኮኖሚያዊ መስኮች እያከናወነችው ላለው ዕድገትም የበኩሉን አስተዋጽኦ ሲያበረክት የቆየ ነው ብለዋል። በአሁኑ ወቅትም ወደ ብልጽግና ለመሸጋገር እያደረገችው ላለው ጉዞ ውጤታማነት ብዙ ሥራዎች እንደሚጠበቁበት አመልክተዋል። ዘርፉ አሁን ያለበት ቁመና የሚጠበቅበትን ዓላማ ከማሳካት አንጻር በርካታ ውሱንነቶች እንዳሉት ጠቁመው፣ እነዚህን ተግዳሮቶች በመሻገር ተለዋዋጭ የሆኑና ተገማች ያልሆኑ ውጪያዊና ወስጣዊ ተጽእኖዎችን በመቋቋም የተቀመጠለትን ግብ እንዲያሳካ የማዘመንና አቅሙን የማጠናከር ሥራ መሥራት ይጠበቃል ብለዋል። ወቅቱን የሚመጥንና የህብረት ሥራ ማህበራትን ውጤታማ የሚያደርግ ስርዓት ለመዘርጋት በኤጀንሲውም ሆነ በተደራጁ ማህበራት ላይ አጠቃለይ ሪፎርም እየተካሄደ እንደሚገኝ አስታውቀዋል። “ሪፎርሙ የውድድር ተግዳሮቶችን በብቃት ማሸነፍ የሚችሉ በኢኮኖሚ የጠነከሩ ህብረት ሥራ ማህበራት ለመፍጠር ያስችላል። በዚህም ጠንካራ የቁጠባና ብድር ህብረት ሥራ ማህበራትን በመፍጠር ለአባላቶቻቸው የተሻለ አገልግሎት እንዲሰጡና ለሌሎች ህብረት ሥራ ማህበራት የካፒታል ምንጭ እንዲሆኑ ይረዳል “ብለዋል። ሪፎርሙ ከዚህም በላይ ህብረት ሥራ ማህበራት በግብርና ምርቶች ላይ እሴት በመጨመር በአገር አቀፍና በዓለም አቀፍ ገበያ ብቁና ተወዳዳሪ ድርጅቶች እንዲሆኑ ለማድረግ ያስችላል ያሉት ዋና ዳይሬክተሩ፣ በትምህርት እውቀትና ክህሎት የዳበረ አቅም የገነቡ ህብረት ሥራ ማህበራት አንዲፈጠሩ በማድረግም መልካም አስተዳደርና ተጠያቂነትን በማስፈንም በዘርፉ የሚስተዋለውን ስርቆትና ምዝበራ ለመከላከል እንደሚ ያግዝም አመልክተዋል። በርካታ ሀገራት የህብረት ሥራ መስክ ለውጥ በማድረግ ዘርፉን ወደላቀ ደረጃ ለማሸጋገር እየሠሩ ይገኛሉ ያሉት ዳይሬክተሩ፣ ከምሥራቅ አፍሪካ ሀገራት ታንዛኒያ ፣ሩዋንዳ እና ኬንያ በዚሁ ሂደት ወስጥ መሆናቸውን ጠቁመዋል። በአጠቃላይም የለውጡ እንቅስቃሴ የአስተሳሰብ የባህል የአካሄድ የድርጊትና የባህሪ ለውጥ በማምጣት ሀገራዊ ለውጥ ማስመዝገብ መቻል መሆኑንም ጠቁመዋል።በኤጀንሲው የህብረት ሥራ ማስፋፊያ ዳይሬክተር የሆኑት አቶ ድሪባ በቀለ በበኩላቸው፣ የህብረት ሥራ ማህበራት እስከአሁን ለሀገሪቱ ዕድገት ከፍተኛ አስተዋጽኦ ሲያደርጉ እንደነበር በማስታወስ ለቀጣይ ከሚጠበቅባቸው የኢኮኖሚ ግብ አንጻር ብዙ መሰናክሎች እንዳሉባቸው ጠቁመዋል። በማህበራቱ ያልተስተካከለ አደረጃጀት መኖር፤ ተመጣጣኝ ድጋፍ አለማድረግ፤ የፋይናንስና ሎጂስ ቲክ ውሱንነት፤ በቂ መሰረተ ልማት አለመኖር፤ የማስ ፈጸም አቅም ውሱንነትና በእውቀት አለመመራት የሚጠበቅባቸውን ውጤት ለማስመዝገብ በሚያስችላቸው ቁመና ላይ እንዳይገኙ አድርጓቸዋል ብለዋል። በተጨማሪ እንደ ተቋም የተሰጣቸውን ተልእኮ ለመሸከም የሚያበቃና የአባላትን ፍላጎት የሚያረካ ደረጃ ላይ አይደሉም ያሉት አቶ ድሪባ፣ ችግሩን ለመፍታት የጥራት መጓደልና የቁጥጥርና ኃላፊነት ብሎም ተጠያቂነት ያለበት ስርዓት መዘርጋት እንደሚያስፈልግ ጠቁመዋል። ያለፉትን ልምዶችና የሌሎች ሀገራትን ተሞክሮ ከግምት በማስገባት ያሉትን ችግሮች ለመቅረፍ በሚያስችል መልኩ ሪፎርሙ ተዘጋጅቶ ወደ ትግበራ እየተገባ እንደሚገኝ አስታውቀዋል።አዲስ ዘመን ታህሳስ 24/2013